b"\n_START_ARTICLE_\nLeger Uten Grenser\n_START_SECTION_\nLeger Uten Grensers historie\n_START_PARAGRAPH_\nFrivillige, ikke-statlige organisasjoner stiftet med det form\xc3\xa5l for \xc3\xb8ye \xc3\xa5 tilby n\xc3\xb8dhjelp i kriserammede omr\xc3\xa5der eksisterte lenge f\xc3\xb8r Leger Uten Grenser ble stiftet i 1971. Dette gjaldt blant annet britiske Oxfam, som allerede under andre verdenskrig arbeidet med \xc3\xa5 sende matforsyninger til det da tyskokkuperte Hellas._NEWLINE_Den internasjonale R\xc3\xb8de Kors- og R\xc3\xb8de Halvm\xc3\xa5nebevegelsen, etablert i 1863, var forut for opprettelsen av Leger Uten Grenser den viktigste akt\xc3\xb8ren i det internasjonale arbeidet med \xc3\xa5 tilby medisinsk krisehjelp til n\xc3\xb8drammede mennesker i krigs- og katastrofeomr\xc3\xa5der. I kj\xc3\xb8lvannet av andre verdenskrig ble det fra flere hold rettet kraftig kritikk mot R\xc3\xb8de Kors' tilsynelatende mangelfulle respons p\xc3\xa5 Holocaust. Bernard Kouchner, en av Leger Uten Grensers stiftere, har beskrevet R\xc3\xb8de Kors' n\xc3\xb8ytralitetsprofil som en klamp om foten i krisesituasjoner.\n_START_SECTION_\nBiafrakrigen\n_START_PARAGRAPH_\nI l\xc3\xb8pet av den nigerianske borgerkrigen fra 1967 til 1970 erkl\xc3\xa6rte separatister i det s\xc3\xb8r\xc3\xb8stlige Nigeria unilateralt opprettelsen av den nye republikken Biafra. Den nigerianske regjering svarte med en milit\xc3\xa6r blokade og \xc3\xb8deleggelse av biafranske jordbruksomr\xc3\xa5der._NEWLINE_Kun fire land anerkjente den nye staten, og av disse var Frankrike den eneste stormakten. Storbritannia, USA og Sovjetunionen st\xc3\xb8ttet alle den nigerianske regjeringen, og som et resultat var forholdene innenfor blokaden for det meste ukjent for det internasjonale samfunn. Det franske kapittel til R\xc3\xb8de Kors sendte en rekke frivillige franske leger til det beleirede Biafra for \xc3\xa5 bist\xc3\xa5 ved de lokale sykehusene; blant disse var ogs\xc3\xa5 Bernard Kouchner. R\xc3\xb8de Kors krevde at alle deres frivillige f\xc3\xb8rst m\xc3\xa5tte underskrive en avtale som stipulerte flere betingelser for legenes arbeid, med det form\xc3\xa5l \xc3\xa5 skulle opprettholde organisasjonens n\xc3\xb8ytralitet. Dr. Kouchner og hans st\xc3\xb8ttespillere s\xc3\xa5 p\xc3\xa5 avtalen som en form for munnkurv, men f\xc3\xb8lte seg like fullt presset til \xc3\xa5 skrive under. I l\xc3\xb8pet av sitt opphold i landet ble de franske frivillige, sammen med lokale biafranske helsepersonell og sykehus, utsatt for angrep fra det nigerianske milit\xc3\xa6ret. Legene ble i tillegg vitner til b\xc3\xa5de overgrep, drap og utsultning av sivilbefolkingen utf\xc3\xb8rt av troppene som utgjorde blokaden._NEWLINE_Ved sin hjemkomst til Frankrike gikk Kouchner offentlig ut med kritikk b\xc3\xa5de mot de nigerianske myndigheter og den tilsynelatende apatiske oppf\xc3\xb8rselen til R\xc3\xb8de Kors. Med st\xc3\xb8tte og hjelp fra andre i den franske legestanden var Kouchner i stand til \xc3\xa5 rette medias s\xc3\xb8kelys mot Biafra, og appellerte til det internasjonale samfunn om et inngrep. Ledet av Kouchner bestemte denne forsamlingen av engasjerte leger seg for \xc3\xa5 opprette en ny n\xc3\xb8dhjelpsorganisasjon. Den nye organisasjonen skulle overse b\xc3\xa5de politiske og religi\xc3\xb8se skillelinjer, og kun ta hensyn til ofrenes behov.\n_START_SECTION_\nEtableringen i 1971\n_START_PARAGRAPH_\nGroupe d'Intervention M\xc3\xa9dicale et Chirurgicale en Urgence (N\xc3\xb8dhjelpsgruppen for medisinsk og kirurgisk intervensjon) ble dannet i 1970 av franske leger med bakgrunn fra frivillig arbeid i Biafra. Gruppen satte seg som m\xc3\xa5l \xc3\xa5 tilby hurtig hjelp til trengende, men de skulle og understreke fokuset p\xc3\xa5 ofrenes behov fremfor \xc3\xa5 opprettholde n\xc3\xb8ytralitet._NEWLINE_Omtrent samtidig hadde Raymond Borel, redakt\xc3\xb8r i det medisinske tidsskriftet TONUS, etablert en gruppe kalt Secours M\xc3\xa9dical Fran\xc3\xa7ais (Fransk medisinsk n\xc3\xb8dhjelp) som respons p\xc3\xa5 at over 500 000 mennesker omkom da en syklon rammet Bhola (i dagens Bangladesh). Gruppen ble stiftet med det form\xc3\xa5l \xc3\xa5 kunne organisere medisinsk hjelp til ofrene for denne og andre naturkatastrofer._NEWLINE_Borel, Kouchner, og deres kolleger slo sine to grupper sammen og dannet dermed M\xc3\xa9decins Sans Fronti\xc3\xa8res 20. desember 1971._NEWLINE_Det f\xc3\xb8rste oppdraget til Leger Uten Grenser som en uavhengig organisasjon var \xc3\xa5 bringe n\xc3\xb8dhjelp til den nicaraguanske hovedstaden Managua, etter at er jordskjelv 23. desember 1972 \xc3\xb8dela det meste av byens infrastruktur og drepte mellom 10\xc2\xa0000 og 30\xc2\xa0000 mennesker. Skj\xc3\xb8nt organisasjonen i dag er kjent for sin hurtige respons ved humanit\xc3\xa6re kriser, ankom representanter fra MSF f\xc3\xb8rst etter at R\xc3\xb8de Kors hadde iverksatt sin hjelpeaksjon i Managua._NEWLINE_Orkanen Fifi for\xc3\xa5rsaket store oversv\xc3\xb8mmelser i Honduras 18. og 19. september 1974. Dette f\xc3\xb8rte til at tusenvis av mennesker omkom. N\xc3\xb8dhjelpsarbeidet s\xc3\xa5 ut til \xc3\xa5 bli b\xc3\xa5de omfattende og langsiktige, og det f\xc3\xb8rste langvarige n\xc3\xb8dhjelpsn\xc3\xa6rv\xc3\xa6r i regi av Leger Uten Grenser ble opprettet._NEWLINE_Etter at S\xc3\xb8r-Vietnam hadde falt til Nord-Vietnam, flyktet millioner av kambodsjanere til Thailand for \xc3\xa5 unnslippe R\xc3\xb8de Khmers regime. I kj\xc3\xb8lvannet av dette oppf\xc3\xb8rte MSF sine f\xc3\xb8rste flyktningleirer i Thailand. Etter at Vietnam trakk seg ut fra Kambodsja i 1989, iverksatte MSF en langsiktig hjelpeaksjon for \xc3\xa5 hjelpe overlevende etter massedrapene i Kambodsja og gjenoppbygge landets helsevesen._NEWLINE_Selv om hjelpearbeidet i Thailand for \xc3\xa5 hjelpe krigsofre i S\xc3\xb8r\xc3\xb8st-Asia kan anses som organisasjonens f\xc3\xb8rste operasjon i en krigssone, opplevde MSF for f\xc3\xb8rste gang aktiv krigf\xc3\xb8ring, inkludert fiendtligsinnet ildgivning, i 1976. MSF gikk da inn i Libanon, og opprettholdt et n\xc3\xa6rv\xc3\xa6r der i ni \xc3\xa5r. I l\xc3\xb8pet av den libanesiske borgerkrig assisterte helsepersonell fra MSF ved sykehus i flere byer i landet, og etablerte et ry som n\xc3\xb8ytrale og villige til \xc3\xa5 arbeide i farlige situasjoner. Begge parter i borgerkrigen, b\xc3\xa5de de kristne militser og sjia-muslimske soldater mottok medisinsk assistanse p\xc3\xa5 like vilk\xc3\xa5r. Ettersom situasjonen i Libanon ble forverret i 1984 kunne man ikke lenger sikre hjelpearbeidere, og MSF valgte derfor \xc3\xa5 trekke ut sine ansatte.\n_START_SECTION_\nNytt lederskap\n_START_PARAGRAPH_\nClaude Malhuret ble i 1977 innvalgt som den nye lederen av Leger Uten Grenser, og like etter ble organisasjonen kastet ut i en langvarig intern debatt om sin fremtidige kurs. I s\xc3\xa6rdeleshet var Malhuret og hans st\xc3\xb8ttespillere uttalte motstandere mot det tidlige prinsippet om t\xc3\xa9moignage (\xc2\xabvitnesbyrd\xc2\xbb), som omhandlet organisasjonens plikt til \xc3\xa5 gj\xc3\xb8re omverdenens oppmerksom p\xc3\xa5 den lidelsen MSF-personell var vitne til fremfor \xc3\xa5 forholde seg stille. Malhuret mente at organisasjonen ville v\xc3\xa6re vel tjent med \xc3\xa5 unnlate \xc3\xa5 kritisere myndighetene i de landene som de var engasjerte i. Kouchners syn var at ved \xc3\xa5 dokumentere og spre informasjon om den lidelsen de var vitne til, kunne problemene de sto ovenfor l\xc3\xb8ses langt mer effektivt._NEWLINE_I 1979, som f\xc3\xb8lge av den da fire \xc3\xa5r lange flyktningstr\xc3\xb8mmen fra S\xc3\xb8r-Vietnam og de omkringliggende landene, appellerte Kouchner og en gruppe andre franske intellektuelle gjennom Le Monde om \xc2\xabEn b\xc3\xa5t for Vietnam\xc2\xbb; et prosjekt som skulle bringe medisinsk n\xc3\xb8dhjelp til flyktningene. Skj\xc3\xb8nt majoriteten av MSF ikke st\xc3\xb8ttet opp om dette prosjektet klarte Kouchner like fullt \xc3\xa5 chartre er skip kalt L\xe2\x80\x99\xc3\x8ele de Lumi\xc3\xa8re (\xc2\xabLysets \xc3\x98y\xc2\xbb), og seilte sammen med leger, journalister og fotografer til S\xc3\xb8rkinahavet og tilb\xc3\xb8d medisinsk hjelp til tusener av b\xc3\xa5tflyktninger._NEWLINE_Selv om oppdraget viste seg \xc3\xa5 v\xc3\xa6re en stor suksess klarte Kouchner like fullt ikke \xc3\xa5 f\xc3\xa5 st\xc3\xb8tte til videre prosjekter fra resten av MSF, og i protest forlot han organisasjonen i 1979. Sammen med 15 andre franske leger stiftet han i mars 1980 en ny gruppe kalt M\xc3\xa9decins du Monde (\xc2\xabVerdens leger\xc2\xbb). Kouchners nye n\xc3\xb8dhjelpsorganisasjon har utviklet seg til \xc3\xa5 bli meget likt det moderne Leger Uten Grenser, og de to gruppene operer ofte i samme omr\xc3\xa5der og land.\n_START_SECTION_\nMSF utvikler seg\n_START_PARAGRAPH_\nLeger Uten Grenser forbedret sin finansielle selvstendighet i 1982 ved \xc3\xa5 innf\xc3\xb8re muligheten for donasjoner via brevpost. 1980-\xc3\xa5rene var en aktiv periode for MSF, og operasjonelle seksjoner ble opprettet i Belgia (1980), Sveits (1981), Nederland (1984) og Spania (1986)._NEWLINE_MSF-Luxembourg, den f\xc3\xb8rste rene st\xc3\xb8tteseksjonen, ble opprettet i 1986, og var ensom i sin rolle frem til begynnelsen av 1990-\xc3\xa5rene. Det var i denne perioden av st\xc3\xb8rsteparten av dagens st\xc3\xb8tteseksjoner ble opprettet; i Hellas og USA i 1990, Canada (1991), Japan (1992), Storbritannia og Italia (1993), Australia (1994), og i Tyskland, \xc3\x98sterrike, Danmark, Sverige, Hongkong og Norge i 1996. (MSF-senteret i De forente arabiske emirater ble opprettet f\xc3\xb8rst i 2000-\xc3\xa5rene)._NEWLINE_Malhuret, og hans etterf\xc3\xb8lger Rony Brauman, ledet MSF i en ny retning etter at Kouchner hadde forlatt organisasjonen. I desember 1979, etter den sovjetiske invasjonen av Afghanistan ble det umiddelbart satt i gang prosjekter for \xc3\xa5 tilby medisinsk n\xc3\xb8dhjelp til mujahedin-krigere, og i februar 1980 ford\xc3\xb8mte MSF offentlig R\xc3\xb8de Khmer._NEWLINE_Under den etiopiske hungersn\xc3\xb8den i 1984\xe2\x80\x931985 satte MSF opp matforsyningsprogrammer i landet, men ble utvist av myndighetene i 1985 etter at de offentlig kritiserte misbruk av n\xc3\xb8dhjelp og tvangsflytting av sultrammede. Organisasjonen var ogs\xc3\xa5 aktiv i \xc3\xa5 sette opp vannrenseanlegg i San Salvador, El Salvadors hovedstad, etter at byen ble rammet av et kraftig jordskjelv 10. oktober 1986._NEWLINE_MSF satte opp feltprosjekter i 1979 som skulle hjelpe den sultende sivilbefolkingen i borgerkrigsrammede S\xc3\xb8r-Sudan. Ansatte som arbeidet for MSF har i ettertid fortalt personlige beretninger om de grusomheter de ble vitne til, slik som tortur, massehenrettelser, kannibalisme, hungersn\xc3\xb8d og sykdom i stor skala. I 1989 ble to ansatte drept da flyet deres ble skutt ned over Sudan i forbindelse med borgerkrigen._NEWLINE_MSF har opprettholdt sitt n\xc3\xa6rv\xc3\xa6r og tilbudt n\xc3\xb8dhjelp i Sudan i over 25 \xc3\xa5r, til tross for jevnlige problemer med myndighetene, arrestasjoner av flere av MSFs ansatte, n\xc3\xa6r konstant krigf\xc3\xb8ring og massakrer av sivile. Problemene som rammer lokalbefolkningen, som blant annet hungersn\xc3\xb8d, t\xc3\xb8rke, d\xc3\xa5rlige sanitetsforhold, og utbrudd av sykdommer som tuberkulose, Ebola, hepatitt E, polio, kolera, og malaria. Alle disse sykdommene har et epidemisk potensial, og representerer ogs\xc3\xa5 farer for MSF-personellet som jobber i landet._NEWLINE_Leger Uten Grenser appellerer jevnlig til media og det internasjonale samfunnet om hjelp og st\xc3\xb8tte, men situasjonen i Sudan har v\xc3\xa6rt konsekvent underrapportert i vestlige medier.\n_START_SECTION_\n1990-\xc3\xa5rene\n_START_PARAGRAPH_\nI l\xc3\xb8pet av de tidlige 1990-\xc3\xa5rene opprettet MSF en rekke nye nasjonale seksjoner, og etablerte seg samtidig i noen av de mest farefulle territoriene organisasjonen hadde v\xc3\xa6rt i frem til da._NEWLINE_I 1990 gikk MSF inn i Liberia for \xc3\xa5 gi st\xc3\xb8tte til sivilbefolkningen og flyktninger fra den liberiske borgerkrig. Konstante kamphandlinger gjennom 1990-\xc3\xa5rene, og den andre liberiske borgerkrig har f\xc3\xb8rt til et permanent n\xc3\xa6rv\xc3\xa6r av ansatte fra MSF som tilbyr matrasjoner, helsetjenester og massevaksinasjoner. I tillegg har MSF rettet s\xc3\xb8kelyset mot angrep mot sykehus og matforsyningsstasjoner, i s\xc3\xa6rdeleshet i hovedstaden Monrovia._NEWLINE_I 1991 ble det satt i verk feltarbeid for \xc3\xa5 tilby n\xc3\xb8dhjelp til kurdiske flyktninger som hadde overlevd den irakiske Al-Anfal massakren, der s\xc3\xa5 mange som 180 000 kurdere kan ha blitt drept. Samme \xc3\xa5r startet den somaliske borgerkrigen, og MSF startet i 1992 med feltprosjekter for \xc3\xa5 bekjempe den storstilte sult- og sykdomskatastrofen som somaliske sivile sto ovenfor. Mislykkede fors\xc3\xb8k p\xc3\xa5 milit\xc3\xa6r intervensjon i regi av FN f\xc3\xb8rte til en eskalering av voldshandlingene, og MSF ford\xc3\xb8mte i 1993 FN-operasjonene, men fortsatte gjennom sine \xc3\xa5 tilby helsetjenester og matforsyninger._NEWLINE_Etter at De forente nasjoner forlot Somalia, har voldsspiralen i landet fortsatt utemmet, og MSF er en av f\xc3\xa5 organisasjoner som fremdeles yter hjelp til sivilbefolkningen via gratisklinikker og sykehus._NEWLINE_MSF begynte i 1993 sitt arbeid i Srebrenica (i Bosnia og Hercegovina) som del av en FN-konvoi, ett \xc3\xa5r etter at Bosnia-krigen hadde startet. Byen var blitt omringet av den bosnisk-serbiske h\xc3\xa6r under ledelse av general Ratko Mladi\xc4\x87, og var blitt en enklave for omkring 60 000 bosnjaker kun forsvart av en kontingent av FNs fredsbevarende styrker, UNPROFOR. MSF var den eneste organisasjonen som s\xc3\xb8rget f\xc3\xb8r medisinsk hjelp til den beleirede sivilbefolkningen, og av frykt for \xc3\xa5 bli utvist fra landet avholdt de seg fra \xc3\xa5 ford\xc3\xb8mme handlingene til den bosnisk-serbiske h\xc3\xa6ren; skj\xc3\xb8nt de ford\xc3\xb8mte at andre n\xc3\xb8dhjelpsorganisasjoner ble hindret adgang til byen. MSF ble tvunget til \xc3\xa5 forlate omr\xc3\xa5det i 1995, etter at de bosniske serberne inntok byen, deporterte mesteparten av innbyggerne, og drepte om lag 8000 mennesker._NEWLINE_I 1999 gikk NATO til krig mot Jugoslavia uten at det forel\xc3\xa5 et vedtak om inngripen fra De forente nasjoner. MSFs greske avdeling ble ekskludert fordi den sendte leger til Serbia under krigen i Kosovo._NEWLINE_Leger Uten Grenser ble tildelt Nobels Fredspris for deres humanit\xc3\xa6re arbeid p\xc3\xa5 flere kontinenter i 1999. Prispengene bruke de p\xc3\xa5 \xc3\xa5 starte Leger Uten Grensers \xc2\xabAccess\xc2\xbb-kampanje. M\xc3\xa5let for kampanjen var \xc3\xa5 jobbe for tilgang og utvikling av livsviktig medisiner og vaksiner._NEWLINE_I 2003 var Leger Uten Grenser med \xc3\xa5 grunnlegge Drugs for Neglected Diseases Initiative (DNDI). DNDI er en ikke-profitt organisasjon for medisinsk forskning og utvikling. Organisasjonen jobber med \xc3\xa5 utvikle nye behandlingsformer for neglisjerte sykdommer og baserer seg p\xc3\xa5 pasientbehov.\n_START_SECTION_\nOppbygging\n_START_PARAGRAPH_\nSiden starten i 1971 har Leger Uten Grenser blitt verdens st\xc3\xb8rste medisinske n\xc3\xb8dhjelpsorganisasjon. Organisasjonen har prosjekter i ca. 71 land i Afrika, Asia, Europa og Mellom-Amerika. Leger Uten Grenser har om lag 40 000 ansatte verden over, hvorav 90\xc2\xa0% er lokalt ansatte i landene organisasjonene har prosjekter. Om lag 3 500 internasjonale feltarbeidere er til enhver tid p\xc3\xa5 arbeid for organisasjonen i felt i tillegg til ansatte i hovedkontorene._NEWLINE_Leger Uten Grenser best\xc3\xa5r av totalt 24 seksjoner som er knyttet til fem operasjonelle sentre. Disse operasjonelle sentrene ligger i Brussel, Paris, Amsterdam, Barcelona og Gen\xc3\xa8ve. De operasjonelle sentrene styrer prosjektene i landene organisasjonen jobber i. Det vil si at de disponerer og sender de ansatte ut i felt. Alle seksjonene i Leger Uten Grenser driver rekruttering, informasjonsarbeid og innsamling. Leger Uten Grenser har seksjoner i Belgia, Frankrike, Holland, Spania, Sveits, Norge, Danmark, Sverige, Hongkong, Italia, Tyskland, Storbritannia, USA, Australia, Canada, Japan, \xc3\x98sterrike, Luxembourg og Hellas. I tillegg ligger det internasjonale kontoret i Sveits._NEWLINE_MSF er en paraplyorganisasjon. Seksjonene er medlemsorganisasjoner hvor medlemskap oppn\xc3\xa5s ved at man har jobbet i felt eller p\xc3\xa5 kontoret (frivillig eller l\xc3\xb8nnet). Reglene varierer noe fra seksjon til seksjon. Dette gir organisasjonen en relativt liten medlemsmasse i forhold til virksomheten sin og gj\xc3\xb8r den avhengig av mange bidragsytere/givere.\n_START_SECTION_\nGlemte kriser\n_START_PARAGRAPH_\nUten medienes s\xc3\xb8kelys blir noen kriser fort glemt. Leger Uten Grenser presenterer derfor en liste med over glemte kriser hvert \xc3\xa5r. Dette er kriser organisasjonen mener f\xc3\xa5r for lite oppmerksomhet i medier. Leger Uten Grenser er til stede i mange av verdens glemte kriser. Et av Leger Uten Grensers mest sentrale mandat \xc3\xa5 drive t\xc3\xa9moignage \xe2\x80\x93 som er fransk og betyr \xc3\xa5 b\xc3\xa6re vitne om det feltarbeider i organisasjonen ser i felt.\n_START_SECTION_\nUavhengighet\n_START_PARAGRAPH_\nAlle prosjektene Leger Uten Grenser starter eller jobber i er vurdert uavhengig etter behov, alts\xc3\xa5 etter hvor hjelpen trengs mest. For \xc3\xa5 vurdere behov trenger Leger Uten Grenser tilgang til omr\xc3\xa5der og befolkninger i n\xc3\xb8d uten restriksjoner fra myndigheter eller andre akt\xc3\xb8rer. Dette gj\xc3\xb8r at de sjeldent tar imot statlige midler og over nitti prosent av alle inntektene deres kommer fra private givere. Det gir Leger Uten Grenser mulighet til \xc3\xa5 rykke ut i kriser uten \xc3\xa5 vente p\xc3\xa5 verken medieoppmerksomhet eller hjelp eller p\xc3\xa5virkning fra myndigheter. De kan dermed handle raskt for \xc3\xa5 redde liv og lindre n\xc3\xb8d, utelukkende basert etter behov. At Leger Uten Grenser er \xc3\xb8konomisk uavhengig gj\xc3\xb8r ogs\xc3\xa5 at hjelpen de gir ikke kan bli brukt av myndigheter til \xc3\xa5 fremme politiske eller milit\xc3\xa6re interesser i land de jobber i.\n_START_SECTION_\nUpartiskhet\n_START_PARAGRAPH_\nLeger Uten Grenser gir gratis helsehjelp til de som Leger Uten Grenser mener trenger det mest. Det spiller ingen rolle hvilket land de kommer fra, hvilken religion de tilh\xc3\xb8rer, eller hvilke politiske meninger eller st\xc3\xa5sted de har. Det eneste som betyr noe er at det er mennesker som trenger hjelp. Leger Uten Grenser behandler alle, uansett, etter hvilket behov de har.\n_START_SECTION_\nN\xc3\xb8ytralitet\n_START_PARAGRAPH_\nLeger Uten Grenser tar ikke side i konflikter, og er styrt etter der behovene og n\xc3\xb8den er st\xc3\xb8rst. De har null-toleranse for v\xc3\xa5pen p\xc3\xa5 sykehusene og klinikkene og tillater ikke vold. I alle prosjektene til Leger Uten Grenser er de opptatt av at lokalbefolkningen ser p\xc3\xa5 dem som en politisk n\xc3\xb8ytral akt\xc3\xb8r og at det er klart at de gir helsehjelp til alle som trenger det.\n_START_SECTION_\nT\xc3\xa9moniage\n_START_PARAGRAPH_\nDet franske ordet t\xc3\xa9moinage betyr \xc2\xab\xc3\xa5 b\xc3\xa6re vitne\xc2\xbb og er en av b\xc3\xa6rebjelkene i Leger Uten Grensers arbeid, og de jobber aktivt med \xc3\xa5 synliggj\xc3\xb8re kriser og skaper debatt rundt humanit\xc3\xa6re sp\xc3\xb8rsm\xc3\xa5l. Fordi Leger Uten Grenser nettopp ble startet av leger og journalister er \xc3\xa9n av de viktigste oppgavene for organisasjonen \xc3\xa5 drive t\xc3\xa9moignage, \xe2\x80\x93 \xc3\xa5 b\xc3\xa6re vitne \xe2\x80\x93 og varsle om det de ser i felt. M\xc3\xa5let er \xc3\xa5 gi pasientene en stemme n\xc3\xa5r de selv ikke har mulighet, for eksempel i glemte kriser. Slik mener Leger Uten Grenser at de kan hindre menneskelig lidelse, redde liv og fremme respekt for menneskeliv og grunnleggende menneskerettigheter.\n_START_SECTION_\nJobbe i felt\n_START_PARAGRAPH_\nLeger Uten Grenser har prosjekter i mer enn 70 land i Afrika, Asia, Europa og Mellom-Amerika (2016). Leger Uten Grenser har om lag 3500 internasjonalt ansatte p\xc3\xa5 oppdrag i felt. Dette inkluderer b\xc3\xa5de medisinsk, paramedisinsk og ikke-medisinsk personale. Blant det medisinske personalet finner man anestesileger, leger, f\xc3\xb8dselsleger, barneleger, kirurger og ortopeder. Blant det paramedisinske personalet finner man epidemiologier, jordm\xc3\xb8dre, sykepleiere, operasjonssykepleiere, farmas\xc3\xb8yter, psykologer, helsepromot\xc3\xb8rer og laboratoriepersonell. Det ikke-medisinske personalet jobber med, drift, HR og administrasjon, koordinering, logistikk, tekniske drift, \xc3\xb8konomi, kommunikasjon og vann hygiene og sanit\xc3\xa6r. Man finner ogs\xc3\xa5 elektrikere, mekanikere og ingeni\xc3\xb8rer._NEWLINE_Et oppdrag i felt varer gjerne i seks til tolv m\xc3\xa5neder, og feltarbeiderne kan bli sendt til alle omr\xc3\xa5dene Leger Uten Grenser opererer. Organisasjonen er i store deler av verden kjent under sitt franske navn M\xc3\xa9decins Sans Fronti\xc3\xa8res, eller med forkortelsen MSF, men blant annet i Skandinavia og USA brukes vanligvis direkte oversettelser.\n_START_SECTION_\nInformasjonsarbeid\n_START_PARAGRAPH_\nLeger Uten Grenser er for mange forbundet med medisinsk n\xc3\xb8dhjelp, kriser og katastrofer, krig og epidemier, men de jobber ogs\xc3\xa5 med \xc3\xa5 synliggj\xc3\xb8re kriser og skaper debatt rundt humanit\xc3\xa6re sp\xc3\xb8rsm\xc3\xa5l, for eksempel ved \xc3\xa5 pasientene en stemme n\xc3\xa5r de selv ikke har mulighet. Dette kan v\xc3\xa6re mennesker i kroniske kriser som sjeldent f\xc3\xa5r oppmerksomhet. Et godt eksempel p\xc3\xa5 en glemt krise er Den sentralafrikanske republikk. Her har Leger Uten Grenser jobbet siden 1997 og landet har v\xc3\xa6rt preget av politisk uro og ekstrem vold i mange \xc3\xa5r og f\xc3\xa5r sjeldent oppmerksomhet i media._NEWLINE_Leger Uten Grenser snakker ut for \xc3\xa5 hindre menneskelig lidelse, redde liv og fremme respekt for menneskeliv og grunnleggende menneskerettigheter. Organisasjonen sl\xc3\xa5r alarm om urettferdighet og overgrep. Leger Uten Grenser jobber for \xc3\xa5 informere om \xc2\xabDe glemte krisene\xc2\xbb som er en fellesnevner for sv\xc3\xa6rt mange av stedene organisasjonen jobber. M\xc3\xa5let er at \xc3\xb8kt fokus p\xc3\xa5 en krise vil bidra til mer midler og aller helst en varig l\xc3\xb8sning.\n_START_SECTION_\nHelseutfordringer\n_START_PARAGRAPH_\nLeger Uten Grenser jobber med en rekke helseutfordringer og sykdommer. Feltarbeiderne til Leger Uten Grenser jobber med alt fra avansert kirurgi til vaksinasjoner og psykisk hjelp. De fleste av Leger Uten Grensers prosjekter retter seg inn mot de vanligste sykdommene i et gitt omr\xc3\xa5de, for eksempel malaria, luftveissykdommer, diar\xc3\xa9sykdommer og infeksjoner. Mange steder driver Leger Uten Grenser omreisende klinikker for \xc3\xa5 n\xc3\xa5 mennesker p\xc3\xa5 avsidesliggende steder som mangler tilgang til helsetjenester .\n_START_SECTION_\nVaksinering\n_START_PARAGRAPH_\nEpidemier oppst\xc3\xa5r ofte i akutte n\xc3\xb8dssituasjoner, hvor mennesker lever tett sammen under elendige sanit\xc3\xa6re forhold. Rent drikkevann og gode sanit\xc3\xa6rforhold er avgj\xc3\xb8rende for \xc3\xa5 forebygge epidemier. Organisasjonens vann- og sanit\xc3\xa6rspesialister graver br\xc3\xb8nner, legger r\xc3\xb8r, setter opp vanntanker, transporterer vann og bygger latriner i alle prosjekter hvor det er behov._NEWLINE_Leger Uten Grenser tilbyr ogs\xc3\xa5 vaksiner i hovedsak som respons p\xc3\xa5 epidemier og utbrudd av smittsomme sykdommer. Leger Uten Grenser vaksinerer blant annet i flyktningsituasjoner og under store utbrudd av sykdommer som meslinger, gulfeber, hjernehinnebetennelse, stivkrampe, polio, difteri og hepatitt. De tilbyr i tillegg de grunnleggende rutinevaksinasjon for barn i utsatte grupper, som for eksempel flyktninger og internt fordrevne. De vaksinerer ogs\xc3\xa5 der tilbud om vaksinering er sv\xc3\xa6rt mangelfullt. Leger Uten Grenser setter fokus p\xc3\xa5 effektive og rimelige vaksiner som er tilgjengelige for dem som trenger dem mest. De mener at vaksiner ikke b\xc3\xb8r v\xc3\xa6re en luksusvare._NEWLINE_Utviklingen av nye medisiner for mange sykdommer som f\xc3\xb8rst og fremst rammer den fattige delen av verden, er sv\xc3\xa6rt begrenset. Leger Uten Grenser m\xc3\xa5 ofte behandle disse glemte sykdommene med gamle medisiner som er langt fra optimale, og som kan ha alvorlige bivirkninger. Leger Uten Grenser jobber for \xc3\xa5 p\xc3\xa5virke legemiddelbransjen, internasjonale organisasjoner, politikere og andre akt\xc3\xb8rer med makt og innflytelse, for \xc3\xa5 \xc3\xb8ke tilgangen p\xc3\xa5 medisiner til glemte sykdommer gjennom forskning og utvikling.\n_START_SECTION_\nMor-barn-helse\n_START_PARAGRAPH_\nLeger Uten Grenser hjelper til ved f\xc3\xb8dsler og gjennomf\xc3\xb8rer keisersnitt n\xc3\xa5r det trengs. De gir ogs\xc3\xa5 behandling til nyf\xc3\xb8dte som er premature, har lav f\xc3\xb8dselsvekt eller er syke. Flere av Leger Uten Grensers mer langsiktige prosjekter tilbyr mer omfattende morhelsetjenester._NEWLINE_De tilbyr svangerskapsoppf\xc3\xb8lging, slik at de kan avdekke eventuelle medisinske behov som m\xc3\xa5tte oppst\xc3\xa5 i l\xc3\xb8pet av graviditeten og identifisere potensielt kompliserte f\xc3\xb8dsler p\xc3\xa5 forh\xc3\xa5nd._NEWLINE_Etter f\xc3\xb8dselen gir de blant annet r\xc3\xa5d om familieplanlegging og informasjon om seksuelt overf\xc3\xb8rbare sykdommer.\n_START_SECTION_\nRisiko ved feltarbeid\n_START_PARAGRAPH_\nLeger Uten Grenser jobber i mange omr\xc3\xa5der som er preget av krig og konflikt. Feltarbeidere blir gjort oppmerksom p\xc3\xa5 og godtar riskonen risikoen det f\xc3\xb8rer med seg \xc3\xa5 jobbe i slike omr\xc3\xa5der. Dette er en risiko de og organisasjonen velger \xc3\xa5 ta for \xc3\xa5 tilby medisinsk til mennesker i n\xc3\xb8d._NEWLINE_I enkelte land, ofte der hvor det er krig og uro, blir humanit\xc3\xa6re organisasjoner noen ganger angrepet. Det kan v\xc3\xa6re ren kriminalitet som ran og kidnappinger eller m\xc3\xa5lrettede angrep p\xc3\xa5 helsestrukturer som en del av krigf\xc3\xb8ringen. Noen parter i krig ser p\xc3\xa5 leger som behandler sine fiender som fiender. I forbindelse med oppdrag, har MSF-ansatte blant annet blitt utsatt for kidnapping, bombeangrep og drap."